Berlengašo salos

Berlengašo salos () – smulkių uolingų salų grupė Atlanto vandenyne, šalia Portugalijos krantų, ~10 km į vakarus nuo Penišės (priklauso jos savivaldybei). Bendras salyno plotas – 1,04 km².

Berlengašo salas sudaro dvi salų grupės:
 Didžiosios Berlengos grupė
 Didžioji Berlenga (Berlenga Grande) – didžiausia salyno sala (ilgis 1,5 km, plotis 0,8 km, aukštis iki 88 m). Saloje yra keli urvai, ją kerta požeminis tunelis Furado Grandė;
 Smulkios aplinkinės uolos – Sero da Velja, Ponta, Mejas, Malditas, Soldadošas, Kebrada ir kt;
 Eštelašo salos – toliau į vakarus nutolusi trijų uolų grupė, taip pat netoli jų – dvi smulkios Medos uolos;
 Fariljoinšo–Forkadašo salos – penkių salelių grupė toliau į šiaurės vakarus nuo Did. Berlengos.

Salos sudarytos iš rausvo granito, kuriame gausu lauko špato, su erozinėmis grotomis ir tuneliais. Fariljoinšo–Forkadašo grupė sudaryta iš metamorfinių uolienų, pasižymi stačiais šlaitais ir smailiomis atbrailomis.„Das ilhas até à sala de aula“, spea.pt

Salose auga daugiausia krūmai ir žolės. Yra dvi endeminės rūšys – Berlengos gvaizdė (Armeria berlengensis) ir mažažiedė muskrėslė (Pulicaria microcephala).„Flora da Reserva Natural das Berlengas“. ICNF. Taip pat salose gyvena du endeminiai driežų porūšiai bei endeminė sraigių rūšis Oestophora barrelsi.„A new Oestophora (Gastropoda, Eupulmonata, Trissexodontidae) from Ilha da Berlenga, Portugal“, natuurtijdschriften.nl Gausu vandens paukščių, aplinkiniuose vandenyse – žuvų, delfinų, banginių.Scheffel, Richard L.; Wernet, Susan J., eds. (1980). Natural Wonders of the World. United States of America: Reader’s Digest Association, Inc. p. 78.

Manoma, kad Berlengašo salas pirmieji pasiekė finikiečiai.„História e Cultura“ Ptolemėjaus „Geografijoje“ salos minimos Londobrio () pavadinimu,The Geography of Claudius Ptolemy romėnų autorių – kaip Saturno salos. 1513 m. princesė Eleonora Avizietė čia įkūrė jeronimiečių vienuolyną, kad vienuoliai padėtų jūrininkams ir dažnai sudūžtančių laivų įguloms. Vėliau vienuolynas dėl sunkių gyvenimo sąlygų apleistas, o XVII a. iš jo griuvėsių pastatyta tvirtovė. 1841 m. pastatytas švyturys.António João Farinha Ribeiro dos Santos. „Dissertação de Mestrado em Cidadania Ambiental e Participação“

Berlengašo salos nuolatinių gyventojų neturi – Didžiojoje Berlengoje yra prieplauka, žvejų namai (įkurti 1939 m.),CALADO, Mariano (Maio de 1999). Visão Cronológica da História de Peniche. Lisboa: LIVRARIA CASTRO E SILVA. pp. páginas 92–93. turistinė infrastruktūra. Kitos salos paskelbtos gamtiniu rezervatu.

 Šaltiniai 

Kategorija:Portugalijos salos
Kategorija:Salynai